
Orientering om innholdet i dette kapitlet.

Den utdanningen som blir omtalt er organisert og administrert fra Høgskolen i Tromsø, og er et tilbud til ulike, aktive yrkesutøvere. For tiden er det studenter med fra Norge, Sverige, Danmark, Argentina, Paraguay og Brasil.

Utdanningens oppbygging og innhold blir beskrevet, dessuten hva det kreves av studentene for å bli tatt opp og hva de får igjen når de er ferdige, dessuten hvor mange som har vært med.

Utdanningen henger imidlertid så vidt nøye sammen med utviklingen av et bestemt nettverk på Nordkalotten at dette og dets historie omtales først.

Til slutt kommer noen vurderinger av utdanningen fra noen studenter og veiledere.

Et nettverk på Nordkalotten.
Historien går tilbake til siste del av 60 årene i Tromsø da enkelte ved Åsgård psykiatrisk sykehus begynte å arbeide i lokalsamfunnene. Dette ’utearbeidet’ gjorde at vi tok imot familieterapi som nådde Norge i begynnelsen av 1970-årene med åpne armer.  Vi fant ideene om tidens og kontekstens betydning i menneskers liv, som både naturlige og stimulerende, og ble særlig opptatt av ideene om at mennesker forandrer seg med omstendighetene, og viktige deler av omstendighetene utgjøres av familien og lokalsamfunnet. Omstendighetene forandrer seg med tiden, så om en bare lar tiden få slippe til forandres omstendighetene ’av seg selv’. Dette appellerte naturlig nok til fagfolk nordpå, siden folk her oppe alltid har vært helt avhengig av forholdet til familie og det større fellesskap for å overleve og utvikle seg. Den mer ’etablerte’ og ’vanlige’ psykiatrien og psykologien på den tiden hadde et mer individuelt syn på menneskelige problem, i det en tenkte at det problematiske satt inne i den som ga uttrykk for problemet, og problemet fulgte med vedkommende uavhengig av tid og sammenheng. Konsekvensen av denne ’vanlige’ tankegangen var naturlig nok å styrke og utvikle sentrale institusjoner hvor problemene skulle 

behandles og løses, hvoretter personen kunne sendes hjem som ’ferdigbehandlet’.

Den nye trenden, nemlig å arbeide i lokalsamfunnene og å legge vekt på tid og sammenheng ble møtt av de ’etablerte’ fagfolkene med høflige forbehold. Da Tom Andersen ble ansatt som dosent i sosialpsykiatri ved Universitetet i Tromsø i 1976, ble denne stillingen utgangspunktet for et prosjekt hvor en gruppe på syv fagfolk; en psykolog, tre psykiatriske sykepleiere og tre psykiatere, skulle møte de med psykiatriske vansker som primærhelsetjenesten ønsket hjelp i forhold til. Arbeidet skulle fortrinnsvis skje i denne tjenestens lokaler i nært samarbeid med  dens utøvere. Håpet var at det kanskje kunne redusere innleggelsene til det psykiatriske sykehuset i byen. Prosjektet kom i stand med bistand fra sosialdepartementet. Flere av overlegene ved det psykiatriske sykehuset i Tromsø var kritiske til prosjektet, og da prosjektperioden var over var også prosjektets virksomhet over. Førstelinjen likte arbeidsformen og innleggelsene til det psykiatriske sykehuset gikk ned, men fylkesmyndighetene fulgte råd fra overlegene, og det hele måtte oppgis. 

Imidlertid var det nå vanskelig å gi opp ideene om tidens og de mellommenneskelige forholds store betydning i arbeidet med psykiatriske problemer, og det var viktig å la andre også få ta del i de nye ideene. Før gruppen på syv ble oppløst dro den til Lago d’Iseo i nord Italia og deltok i en samling som Luigi Boscolo og Gianfranco Cecchin, begge fra det berømte Milano-teamet, arrangerte. Ca 20 grupper fra USA, Europa og Australia deltok. Denne samlingen styrket den nye ideologien hos de fleste av de syv, og de arrangerte også et stort seminar i Tromsø i 1972 om ’psykiatri i lokalsamfunnet’. All oppmerksomhet ble imidlertid rettet bort fra lokalsamfunnene og mot den sentrale psykiatriske institusjonen i Tromsø.  Denne erfaringen fikk oss til å forstå at når en samles og snakker i det sentrale vil en lett bli opptatt av hva som foregår i det sentrale. Derfor måtte slike samlinger bort fra Tromsø og ut i lokalsamfunnene. 

Den første fant sted  i Gryllefjord, helt ut i havgapet, og ett hundre kom for å møte Lynn Hoffman og Peggy Penn, begge fra New York, og ikke minst møte hverandre. Senere har det vært slike samlinger i juni hvert år til stadig nye steder, fra Svanvik i Passvik dalen ved grensen til Russland til Skogsholmen på Helgelandskysten. De vi har invitert til å innlede har hatt en ikke-instruktiv praksis og dessuten vært i stand til å beskrive sin praksis og dessuten sette den i en filosofisk ramme. Mange og betydningsfulle folk har vært her, men det er naturlig å særlig nevne Harry Goolishian og Harlene Anderson fra Houston-Galveston i Texas. De har kommet tilbake mange ganger, og mange av oss dro over til dem. Juni-seminarene har blitt det møtestedet vi håpet det skulle være; både et møtested og et fristed, hvor det var viktig at det skulle være plass for alle. Temaene har variert mye; den terapeutiske praksis; den praktiske forskning; forholdet mellom praksis og forskning; ulike filosofiske perspektiv; forholdet mellom filosofi og praksis;  andre uttrykksformer enn ord, osv.  I 1994 ’flyttet det’ for første gang ut av nord Norge til Björkliden i nord Sverige, og i 1997 for annen gang; til Arkhangelsk i nordvest Russland. Kontakten med russerne førte til at en del av oss med jevne mellomrom har reist til Arkhangelsk og gjennomført et utdanningsprogram der. Fra 1988 kom finnene aktivt med i juni-samlingene.

Noen av seminarene var små og intime, andre ganske store. I Svolvær i juni 1993 kom nesten 400 personer fra 14 land. De 20 inviterte lederne omfattet de fremste innen ’sosial konstruksjonismen’ (lage beskrivelser av virkeligheten gjennom samtaler). Det som kanskje huskes mest var det i 1988 i Sulitjelma som ble kalt ’Et gresk kjøkken i det arktiske’.

Berømte ’epistemologer’ (tenkere) ble bedt å beskrive klinisk arbeid ved hjelp av ’annen-ordens kybernetisk språk’ (ingeniør språk). 

Fra 1987 har vi også hatt tilsvarende årlige to-dagers januar-seminar i Tromsø, og i tilslutning til dette har vi hatt et ’årsmøte’ for det fellesskapet som oppstod rundt seminarene.   

Den første utdanningen.
Juni-seminarene utgjorde et ytterst uformelt men tydeligvis levedyktig nettverk, og midt i 80årene begynte noen å snakke om en familieterapiutdanning nordpå. Utdanningene sørpå foregikk ikke bare langt borte og i en annen sammenheng, men reisene gjorde dem også kostbare. Det ble mange og intense diskusjoner med mye for og i mot. Skulle det bli en evt. utdanning måtte den bli ’ordentlig’ og ikke for ulik utdanningene sørpå. Selv om  mange var redd at nettverket skulle miste sin fleksibilitet og frihet om det ble innført de strukturer og begrensninger som ett hvert utdanningsprogram uunngåelig fører med seg, ble det til slutt et samlet ønske om en utdanning, som startet 1. januar 1987.

Dette nye krevde noe nytt, som også kunne bli en trussel for fleksibiliteten og friheten, nemlig noen som ’styrte’ det hele. Fire personer inngikk i en ’Ledelsesgruppe’, en fra hvert av de tre nordnorske fylkene, og en fra Universitetet. Etter at svenskene kom med i 1990 er også en fra Norrbotten med, slik at ledelsesgruppen nå består av fem. Denne gruppen har helt fra starten hatt ett telefonmøte hver måned, og det varer ca en time. Vi sparte tid og penger på dette.

Ved årsmøtet i januar kan alle tidligere eller nåværende ’studenter’ og veiledere være med. Her har de store linjene blitt trukket, og det er ut fra disse store linjene Ledelsesgruppen utøver sine månedlige diskusjoner og beslutninger. Det har enda ikke vært nødvendig med votering, hverken på årsmøtet eller i Ledelsesgruppen, i det vi har lykkes å diskutere oss frem til de beslutninger som måtte taes. En gang måtte vi gi opp. Vi har kalt oss selv ’Et utviklingsprosjekt på Nordkalotten i systemisk arbeid’, men da studiet kom og ble kalt ’relasjons- og nettverksarbeid’ tenkte vi at det kunne være bra å skifte til ’Et utviklings-prosjekt på Nordkalotten i relasjons- og nettverksarbeid’. Men den gang ei; til tross for diskusjoner i tre påfølgende årsmøter kunne vi ikke enes, så vi har gått videre med ett navn for fellesskapet og ett for utdanningen.

De administrative funksjonene som har vært nødvendige har blitt utført fra institutt for samfunnsmedisin ved universitetet i Tromsø, først av Gunn Eva Andersen til hun døde altfor tidlig i 1989, senere av Gerd Furumo. Uten disse to ville vi aldri ha kommet der vi er i dag, og vi takker dem tusen ganger for alt de har gjort. 

Det ble tidlig viktig at tre forhold måtte unngåes; budsjetter, presidenter og formålsparagrafer.  I det øyeblikk det fins penger som skal fordeles; eller en øverste, styrende leder skal velges; eller et formål for hva en skal og ikke skal gjøre skal bestemmes, oppstår lett diskusjoner som kan ødelegge ett hvert samhold.

Utdanningen har helt fra starten i 1987 vært for lokale grupper, dvs. de som ville være med har først laget en lokal gruppe. Størrelsen av gruppene har vanligst vært mellom 3 og 7, og de kan ha bestått av personer fra ulike arbeidssteder og de kan ha hatt svært ulik utdanningsbakgrunn. De enkelte gruppene har kommet sammen en halv dag i uken og arbeidet sammen om det de selv finner ut at de vil arbeide med, for eksempel kliniske oppgaver de er tildelt på sitt arbeidssted og allikevel skulle arbeide med. Den formelle lederen på hvert av disse arbeidsstedene har måttet vite om og godkjenne at dette skjer. Gruppen har selv valgt sin veileder fra en oversikt over tilgjengelige veiledere, og denne veilederen har kommet til gruppen en halv dag i måneden. Dessuten har ’studentene’ deltatt i to halvårlige fellessamlinger hvert år, som for eksempel januar- og juniseminar. De som, i tillegg til alt som har blitt nevnt, også var med å lage en ’gruppe-oppgave’ og også leste seks bøker på skandinavisk språk, fikk utdelt et Diplom for gjennomført utdanning. Det har imidlertid også vært mulig å være med i gruppens lokale arbeid, dvs. ukentlig samarbeid og månedlige møte med veilederen, uten å lage gruppeoppgave eller lese de seks bøkene eller være med på halvårlige samlinger. De har ikke fått Diplom.

Før 1 jan 2000 hadde 75 grupper begynt utdanningen, 10 av disse var svenske. Til sammen var dette ca 500 personer.

Et studium i relasjons- og nettverksarbeid eller ikke?
Allerede tidlig på 90tallet begynte noen å ønske et grunnfag som ga kreditt i utdanningssystemet og kanskje ga noen flere lønnstrinn på den daglige jobben. De intense diskusjonene blusset opp igjen. Et grunnfag måtte i så fall organiseres ved universitet eller høgskole, og da antok mange av oss at det hele ville bli styrt ’utenfra’, og fleksibiliteten og friheten kjentes igjen truet. Ikke minst den uunngåelige eksamen som måtte innføres kunne ’ødelegge’ alt. Høgskolen i Tromsø og Høgskolen i Boden, senere universitetet i Luleå, var ikke bare villig til å være diskusjonspartnere om dette, men viste en svært positiv interesse for føre videre den utdanningen som hittil hadde funnet sted. Men det til tross, det var fremdeles mye som måtte diskuteres. Det tok tre årsmøter før det ble bestemt at det skulle være et grunnfag, deretter nye tre årsmøter  før innhold og form var ferdig diskutert, og det hele kunne starte 1. januar 2000. I hele denne perioden må Høgskolen i Tromsø berømmes for deres enestående fleksible måte å delta i dette samarbeidet på. Den ånd som fantes i den opprinnelige utdanningen ble fullt ut beskyttet og ført fullstendig videre i den nye utdanningen. Og ikke minst har Høgskolen tatt over alt det praktiske som etter hvert har blitt ganske omfattende.

Den opprinnelige Diplomutdanningen fortsetter for de som vil ha den, og den opprinnelige muligheten av å bare delta i gruppens praktiske arbeid uten å gjennomføre lesing eller halvårige fellessamling kan fortsatt skje.  

Viktige inspirasjonskilder.
Når vi utarbeidet studieplanene var det mye vi kunne ta utgangspunkt i, mye som hadde inspirert oss. Noe av dette kom utenfra, men også ganske mye innenfra vårt eget Nordkalott nettverk. Harry Goolishian’s og Harlene Anderson’s ideer om menings-systemer og de betydningsfulle elementene i en samtale, var svært viktige.  Peggy Penn’s utvikling av praksisformer for å utvikle nye og balanserende indre stemmer, var svært viktige, Gianfranco Cecchin’s stadige og pågående, men vennlige utfordringer av våre fordommer var viktige. Mange fra andre kanter av Norge har vært viktige og mange kunne nevnes, men vi vil gjerne trekke frem én som har vært uopphørlig støttende deltaker og bidragsyter til våre samlinger, nemlig Sissel Reichelt fra Oslo.

Innenfra vårt eget nettverk har erfaringene fra Vestre Lappland i Finland om nettverksmøter ved psykotiske kriser vært av stor betydning. Likeledes har det alternative utredningsarbeid i barnevernssaker som har blitt utviklet i Gällivare hatt stor betydning. Ulike utforminger av åpne reflekterende samtaler på vår side av grensen har også vært av betydning.

Et to årig deltids studie på Nordkalotten i relasjons- og nettverksarbeid. 

De første studentene kunne taes opp 1. januar 2000 etter at det norske kirke-, utdannings- og forskningsdepartementet den 22. juni 1999 hadde godkjent studieplanene.

Studiet gir 60 studiepoeng i Norge og 40 poeng i Sverige.

Den overordnet hensikt med studiet er at studentene skal få en sjanse til å studere sine tanke- og tale- og praksisvaner i sitt daglige virke, og dessuten undersøke om det fins alternativer, som kanskje til og med er å foretrekke.

Utdanningen i Tromsø tar opp studenter hvert år og følger studieåret ved høgskolen. 

En av målsettingene for akademiske institusjoner er å knytte kontakter til andre land. Da Høgskolen ønsket å bringe dette studiet til andre land, pekte sør Amerika seg ut. Ikke bare hadde vi hatt kontakt med dem i 15 år, men de ønsket muligheten av et slikt studium. 

Studenter fra sør Amerika taes opp som studenter ved Høgskolen i Tromsø annet hvert år, og de er også registrert ved Universidad de Lanús i Buenos Aires som høgskolen har avtale med.

Gruppetilhørighet. 

De enkelte studenter tilknyttes en lokal gruppe, som skal arbeide sammen en halv dag i uken uten veileder. 

Gruppen velger selv sin veileder utfra en liste av tilgjengelige og godkjente veiledere.

De enkelte studentene.

Et opptakskrav er at de skal være utøvere av praktisk arbeid. Slikt praktisk arbeid kan være av mange slag, men må omfatte omgang og arbeid med andre mennesker.

De skal ha høyskoleutdannelse eller reell studiekompetanse som det må søkes godkjenning for. Det siste betyr at de har gjennomført videregående skole, er over 25 år og har hatt fem års yrkeserfaring, hvorav tre år som er relevant for dette studiet. 

Den enkelte student må ha garantier fra sin arbeidsgiver at de får anledning å delta i det lokale praktisk arbeid og de felles ukesamlingene, og at arbeidsgiveren lar de bruke arbeidsoppgaver i deres daglige gjøremål som utgangspunkt for gruppens praktiske arbeid.

Arbeidsstedets faglige leder skal imidlertid ha rett å bestemme at visse arbeidsoppgaver ikke kan brukes, og stoppe gruppens arbeid om lederen mener arbeidet er til skade.

Veiledere.

Alle som har gjennomgått Nordkalott utdanningen eller tilsvarende, og som dessuten forplikter seg å delta i et veilederfellesskap, kan være veiledere. Hva som kan godtas som ’tilsvarende’ avgjøres av Ledelsesgruppen. Veilederfellesskapet møtes to ganger i året, begge ganger delvis sammen med studentene delvis alene. Disse veileder samlingene er åpent også for andre enn de aktive veilederne.

De syv veilederne fra sør Amerika, to fra Buenos Aires, to fra Sao Paulo og tre fra Asuncion, kommer til Tromsø i mai hvert år og møter veilederne fra Nordkalotten. Stort sett består veiledermøtene av at de ulike forteller om livet i sin gruppe. Av og til er noen i dilemma og ber om de andres råd, men råd blir aldri gitt om det ikke blir spurt om.

Veilederne er ’godkjente’ så lenge de veileder og er med i veilederfellesskapet. Det ’utdeles’ ikke veiledergodkjenning én gang for alle.

En eksamenskommisjon:
Denne lager eksamensoppgavene og vurderer studentenes besvarelser for godkjennelse.

Den vurderer også gruppenes skriftlige oppgave for godkjennelse.

Økonomi: 

De enkelte studentene må betale studentavgift det semestret de tar eksamen, dessuten betale en bestemt studieavgift hvert semester. Fra 2005 betaler gruppene selv for veiledningen.

Veilederne og medlemmene av eksamenskommisjonen får honorar, og veilederne får dekket reise- og oppholdsutgifter til veiledersamlingene.

Studiets seks deler består av;
1:   lokalt praktisk arbeid i gruppen alene, 

2:   lokalt praktisk arbeid i gruppen med veileder til stede; pkt 1 + 2 = 30 studiepoeng,

3:   fordypningsoppgave; 15 studiepoeng,

4:   litteraturstudier, 

5:   seks en-ukes samlinger (fire ti-dagers samlinger i sør Amerika) som er felles for alle    studentene;  15 studiepoeng, 

6:   avsluttende eksamen.

1:   Lokalt praktisk arbeid i gruppen alene.
Det ideelle er at hele gruppen kommer sammen en halv dag i uken, for å arbeide praktisk sammen. Det praktiske kan være;  en ’levende’ samtale med en familie eller en klient, en diskusjon om et pågående praktisk arbeid, visning av en videofilmet samtale og påfølgende diskusjon, samtale om hvordan litteraturen kan belyse et praktisk arbeid osv.

Vi tenker at gruppens medlemmer selv vet hva de trenger for å utvikle seg, og at de derfor selv velger det utgangspunktet de vil utvikle seg videre fra.

Om gruppen er stor kan det tenkes at den bør deles i to for de ukentlige samlingene.

Om den geografiske avstanden mellom gruppens medlemmer er stor og/eller været er hardt må det være en viss fleksibilitet. Men minimum skal to av gruppens medlemmer arbeide sammen to ganger i måneden. Da skal eventuelt arbeidet foregå over en hel dag.

Gruppen skal ha 40 samlinger hvert år. For å få godkjent denne praktiske delen av studiet må den enkelte student ha vært tilstede minst 80%.

2:   Lokalt praktisk arbeid i gruppen med veileder til stede.

Veilederen møter gruppen en halv dag i måneden, og vanligvis er det veilederen som kommer  gruppen. 

Disse møtene må tilpasses avstander og værforhold og gruppen kan derfor møte en hel dag annen hver måned.

Det skal være 20 slike veiledningsmøter i løpet av de to årene, og for å godkjent denne praktiske delen må den enkelte student ha vært tilstede minst 80%.

6 av disse 20 møtene kan erstattes av at gruppen møter og samarbeider praktisk med en annen gruppe i utdanningen, eller en gruppe som tidligere har gjennomført utdanningen.

3:Fordypningsoppgaven.
Oppgaven skal delvis lages individuelt og delvis sammen med de andre i gruppen. Den enkelte student skriver ned på en til to sider en episode eller hendelse eller opplevelse fra det profesjonelle liv som berørte vedkommende sterkt, og som hun eller han ikke er ’ferdig’ med. Denne teksten leses høyt for de andre i gruppen som reflekterer over den. Refleksjonene fører vanligvis til at teksten forandres. I stedet for å skrive kan en student bli intervjuet av en av de andre i gruppen hvoretter gruppen reflekterer. Om den måten velges er det nyttig for studenten om samtalen med refleksjoner filmes, og deretter skrives ned. Når alle tekstene er ferdige studeres de med tanke på ord eller uttrykk det er verdt å trekke frem og belyse nærmere, for eksempel; tillit; pause; nærvær; bevitne; bli oversett eller overhørt etc. Her vises til hva andre har skrevet eller sagt om dette, og her kommer studiets litteraturliste til hjelp. 

Det har vist seg å kunne være ytterst følsomt og krevende å få til denne delen av oppgaven sammen med andre. Derfor oppfordres studentene å selv velge hva som er best, enten undersøke tekstene og så skrive om det en trekker ut alene, eller sammen med en av de andre i gruppen, eller med to eller tre, eller endog med alle.

Uansett utforming så samles alle bidrag i én gruppeoppgave, og den må godkjennes av eksamenskommisjonen før studenten kan gå opp til eksamen.

Gruppens veileder som møter dem en gang i måneden er også veileder for denne oppgaven.  

Oppgaven er formet slik for å være i overensstemmelse med resten av studiet, nemlig at en erfarer først og deretter søker mening i erfaringene. Erfare er å sanse alt det en står overfor.

4: Litteratur.
Pensum omfatter 3500 sider. Av disse er ca 2500 sider felles kjernepensum. Ca 1000 sider er selvvalgt pensum. Selvvalgt pensum skal ha Nordkalott-relevans knyttet til forståelse av forandring, forandringspraksis eller eventuelt knyttet til forskning som hjelpemiddel til å forstå klienter og klienters situasjon og hjelperens bidrag. 25 % av den selvvalgte litteraturen kan være skjønnlitteratur

5:  Seks ukessamlinger i Tromsø og fire tidagers samlinger i sør Amerika.

De i Tromsø er i september, februar og mai. I sør Amerika flyttes de; først i mars i Buenos Aires (Argentina), så i november i Sao Paulo (Brasil), deretter i mars i Asuncion (Paraguay) og så igjen Buenos Aires i november. I Tromsø vil det alltid være to kull sammen ved hver studieuke, der ett kull starter med uke 1 og avslutter med uke 6,  mens kullet som starter året etter begynner med uke 4 og ender med uke 3. Til en hver tid vil det derfor være et kull av nybegynnere og et av veteraner. Vi har tenkt at dette skulle bidra til at studentene ’tar litt hånd’ om hverandre. Det er ikke forventet at de skal det, men vårt inntrykk er at dette skjer av seg selv med denne organiseringsformen.

Det som skjer i disse samlingene er ment å understøtte arbeidet i de lokale gruppene og det som presenteres for studentene kan samles innen disse temaene; 

· A: praktisk arbeid; både klinisk arbeid og forskning (undersøkelse og beskrivelse) av praktisk arbeid; levende veiledning

· B: filosofiske emner, særlig det som knytter seg til relasjoner og kunnskap

· C: andre uttrykk enn de skrevne og talte ord

· D: sider ved Nordkalottens historie og kultur

· E: litt av hvert

· F: sør Amerika

Undervisningsformen

Det er stort sett to temaer hver dag. Først gis en times forelesning. I den neste halve timen går studentene i grupper og diskuterer det de hørte og finner ut hva de vil høre mer om eller hva de ikke forstod og derfor vil ha om igjen eller hva de ble minnet på av egne erfaringer osv.

Den siste en og halv time kommer alle sammen igjen og diskuterer med foreleseren, som tilslutt utvider forelesningen med det han eller hun forstår studentene vil høre mer om. Vi håper med denne formen at studentene ’gjør stoffet til sitt’.  

A: praktisk arbeid; både klinisk arbeid og forskning (undersøkelse og beskrivelse) av praktisk arbeid; levende veiledning

Det typiske for dette relasjons- og nettverksarbeidet er ganske forskjellig fra mer tradisjonelt psykoterapeutisk arbeid, som de fleste har møtt før de starter dette studiet.  Studiet blir derfor en omstilling som kan være temmelig krevende. 

Noen av sær trekkene er disse; snakke med de (av ’klientene’) som har lyst å snakke og la de som ikke har lyst å snakke få være i fred; la de få snakke om det de har lyst å snakke om og la de slippe å snakke om det de ikke har lyst å snakke om; høre godt etter og snakke med dem om det de sier og ikke ut fra hva en tenker om det de sier; reflektere over  det de sa og ikke over det de ikke sa, for eksempel det en tenker om det de sa; legge merke til hvilke ord og uttrykk som berører de en snakker med, og snakke mer om det; legge vekt på beskrivelser og tone ned forklaringer og generelle teorier; se og høre nøye etter, se gjerne en gang til, før en lager beskrivelser (lager mening); uttrykkene kommer først, så kommer meningene; summere opp det en hørte før en begynner å reflektere over uoppdagede muligheter; unngå å gi råd når det ikke er bedt om råd; være forsiktig med bruken av de to korte ordene er og har, bruk av disse ordene kan fort lage ikke-levende (statiske) beskrivelser av det levende; osv; osv.

En eller to ganger i året gjøres en levende veiledning, dvs. gruppen arbeider med veileder med alle de andre studentene og veilederne som tilhørere, og alle disse andre gir sine refleksjoner. Veiledning i seg selv blir et av temaene; dvs. studentene blir orientert om hvordan veilederne ser på veiledning.

B: filosofiske emner, særlig det som knytter seg til relasjoner og kunnskap

Siden kunnskap oppstår i relasjoner, for eksempel i samtalen, blir de etiske aspektene ved det relasjonelle belyst. 

Det fremholdes at virkeligheten kan sees som bestående av tre vesensforskjellige sider; den synlige men ikke-bevegelige del, som en stein eller et hus; den synlige og bevegelige, for eksempel mennesket; den usynlige men bevegelige, for eksempel en persons ensomhet.

Den første kan beskrives med forklaringer om hva det er, den andre med forklaringer om hva det kan være, den tredje vil vi måtte si at vi ikke vet hva det er er, men vi fornemmer hvordan vi skal forholde oss til det, for eksempel mannen som sier han kjenner seg ensom. Disse ulike beskrivelsesformene kan sies å utgjøre ulike kunnskapsformer. Siden vi, i arbeidet med mennesker, først og fremst deltar i den del av virkeligheten der vi må sanse er det viktig å utvikle følsomheten for det som berører våre sanser. Særlig må forskning være preget av dette. 

Vi får hjelp av filosofer til dette og de tar utgangspunkt i tekstene til bl.a. Ludwig Wittgenstein, Gregory Bateson, Mikhail Bakhtin, Lev Vygotsky, Maurice Merleau-Ponty, Emmanuel Levinas,  Knud Løgstrup, Hans Georg Gadamer, John Shotter og andre.

C: andre uttrykk enn de skrevne og talte ord

Som terapeuter er vi vant å arbeide med ordene, mens de vi møter også bruker andre uttrykk for å gjøre det de står overfor begripelig.

Vi har derfor innslag av tre andre uttrykksformer i utdanningen; kroppsbevegelser, maling og musikk.

Fysioterapeuter leder kroppsbevegelsene og det er særlig viktig at studentene erfarer at bevegelser knyttet til åndedrettet er nøye knyttet til og avhengig av kroppens øvrige bevegelser.

Gjennom sine egen maling erfarer studentene at de kan gripe det som har vært vanskelig å begripe. Det samme gjennom å lytte til musikk. Les i Eva Kjellberg’s kapitel i denne boken hvordan malingen foregår, og Kia Mårtenson Blom har i artikler i Fokus på Familien og i Human System beskrevet sin bruk av musikk i møtene med vår studenter.  

D: sider ved Nordkalottens historie og kultur

Siden Læstadianismen har skapt et stort og spesielt nettverk nordpå blir det et tema. Erfaringer med å prøve og komme utenfra og inn i den samiske kultur er et tema. Blant samer blir noen utpekt til å kunne sette ’ondt’ på andre; hva dette har ført til hos den som ble anklaget er et tema. Partisanenes skjebne i Finnmark etter krigen er et tema. Dessuten vises en film der Rossella Ragazzi, visuell antropolog, har fulgt en sjøsamisk kvinne  gjennom de fire årstidene. Denne filmen knyttes til Hans Georg Gadamer’s tekster og for så vidt også en film Ragazzi og hennes kolleger laget om deres møter med Gadamer.

E: litt av hvert
I september samlingene vil de nye student gruppene presentere seg og snakke om sine forventninger og forhåpninger for studiet, og de erfarne gruppene forteller om hva det første året har vært for dem. De nye ber ofte om råd og de erfarne svarer. 

I mai samlingene vil en eller to studenter som var ferdige med utdanningen året før fortelle om hvordan de løste eksamensoppgaven.

Vi har gjort noen av de foreleste temaene til åpne dager der hvem som helst i befolkningen kan komme, for eksempel; Jaakko Seikkula om nettverksarbeidet med psykotiske kriser i Vestre Lappland i Finland; Annbjørg Haram fra Ålesund om sine samtaler med de som er i psykotiske situasjoner; Hans Christian Michelsen fra Oslo om arbeidet med rusrelaterte problemer;  Mia Anderson fra Stockholm om sitt arbeid med kvinner som har har så store spiseproblemer at livet er truet; Adela Garcia fra Buenos Aires om de som var mødre og nå er bestemødre på Mai plassen i Buenos Aires; Helena Maffei Cruz og Marilia de Pereira fra Sao Paulo om deres arbeid for og med de hjemløse.

F: sør Amerika

Studiet der har de samme ytre rammene som det i Tromsø, men det må tilpasses etter den lokale kontekst og kultur. De må få føle seg frem. Mange av de syv veilederne er svært erfarne, også med utdanning. Det var imidlertid nytt for dem at studentene møtes så ofte uten veiledere. Allerede etter tre måneder sa de at disse studentene var svært forskjellige fra deres andre studenter, disse er mer aktive og selvhjulpne. Derfor har veilederne bestemt at mange av temaene skal ta utgangspunkt i studentenes egne erfaringer. 

To fra Nordkalotten kommer til hver av disse samlingene som forelesere.

6: Eksamen.

Det er en 5 dagers hjemmeeksamen, og en eksamenskommisjon vurderer besvarelsene og gir karakterer fra A til F.

Den siste eksamensoppgaven, i 2005, var slik; 

a.
Beskriv kort et arbeid med en familie, en gruppe eller et møte med en person, som du har deltatt i hvor nettverkstanken var rådende. 

b.
Beskriv din profesjonelle deltakelse i forhold til sentrale skriftlige kilder i relasjons - og nettverksutdanningen.

c.
Reflekter over hva som hendte med deg i det arbeidet som du har beskrevet.

d.
Reflekter over hva som hendte i familien/gruppen/møte med en person, mens arbeidet pågikk.

e.
Drøft dine etiske betraktninger i forhold til dette arbeidet.

Hva sier studenter og veiledere om utdanningen?
Vi har gjort løpende noteringer og oppmøtene har vært store og fraværene svært få.

Her er noe studentene sa; 

”Det er overraskende at folk er så fornøyde med åpne samtaler og reflekterende prosesser. Det oppleves berikende. Det henger nok sammen med at refleksjon er positiv, den knyttes til det som er viktig for klienten og gir mening.” ”Det er vanskelig, men jeg er oppmerksom når andre reflekterer og har etter hvert fått erfaring”.

Flere studenter snakket om forventninger til seg selv som hjelper om å prestere, gi noe, komme med det forløsende ord i møte med klienter. I løpet av studiet har det skjedd en endring:  ”Jeg er mer lyttende.” ”Jeg er mer oppmerksom.” ”Jeg hører bedre etter, er mer beskjeden.” ”Jeg lener meg tilbake.” ”Det med respekt er løftet opp ett hakk.”  ”Jeg er blitt bedre til å tro at folk har løsninger selv. Det er noe med å lage arenaer hvor folk som har opplevd noe kan møtes.” ”Jeg måtte slippe litt av kontrollen, jeg har endra meg”
En gruppe studenter fulgte opp en klient underveis i studiet og uttalte: ”Han har endret seg, vi har endret oss, og det har vært utrolig lærerikt.”

”I løpet av studiet har jeg forstått at de hjelpetrengende har mange tanker om hva de har opplevd og erfart og har innerst inne tanker om hvordan de skal komme seg videre. Ved å arbeide med den hjelpetrengendes nettverk blir det også en forsterkning av dette, gir flere stemmer og mer kraft og samhold til fellesskapet.  Som hjelper er en da ikke så alene, men i dialog med hele nettverket. Jeg opplever meg selv enda mer ydmyk i forhold til de andres erfaringer, ikke bare med hovedvekt på mine kunnskaper, tilegnet gjennom mine erfaringer. Det å la den andre komme mer til er en forstrekning av hans verdighet i møte med en meg som yrkesutøver. Hvem er egentlig eksperten?”

Gruppene har møtt klienter sammen med veileder i vanlig arbeidssituasjon. Veileder har da enten vært den som har ledet samtalen med klienter eller har reflektert når en student har ledet samtalen. Studentene likte å se på, og å lytte, når veileder arbeider. ”Noe blir vist frem som jeg kan ta med meg,”

Studentene mente gjennomgående at opplevelsen av fellesskap i gruppen var viktig for å gjøre det trygt å arbeide med reflekterende prosesser i praksis.

Her er noe veilederne sa;

”Det er viktig allerede i det første veiledningsmøtet å klargjøre alle de mulige former veiledning kan ha, og oppfordre studentene til enhver tid å velge det som passer. Hver gang jeg møter dem spør jeg dem hva de ønsker at jeg skal gjøre den dagen. Dette er jo egentlig krevende for dem, men de venner seg fort til det og de har alltid planer klare når vi møtes.”

” Når de begynner nøler jeg ikke med å si at dess mer de kaster seg ut i praktisk arbveid i gruppen, dess mer får de ut av dette studiet”. ”Jeg syns det er viktig å spørre, når de kommer med meninger, om de snakker om det klientene sa eller om de snakker om hva de tenkte om det de sa.” ”Jeg oppfordrer til å høre og se, og gjerne se på det hele en gang til. Det er jo så lett å gå fort frem når en lager meninger at en så lett overser eller overhører”. ”Av og til kan det være fristende å peke på noe de ikke så eller hørte. Da må jeg ta meg selv i nakken og tenke at en eller annen dag i fremtiden vil de både se og høre”.  ” Jeg tror det vil være nyttig om to eller flere studenter har samme arbeidsplass slik at de sammen kan få erfaring av denne arbeidsmåten”. ” Jeg opplevde til tider at veiledningen var veldig utfordrende.  Gruppen var sammensatt av personer med ganske ulike ønsker og motivasjon.  I tillegg var enkelte av gruppemedlemmene i flere perioder svært frustrerte av utdanningens "svevende" og lite effektive organisering og teoretiske formidling. De sa de  savnet tydelighet og konkrete metoder.  I perioder der de frustrerte tok mye plass, var det ekstra viktig å gi de andre gruppemedlemmene stort nok rom.  Jeg tror dette kan skje igjen i nye grupper. Mange kan nok oppleve utdanningen forvirrende, spesielt i starten, siden dette er en utdanning som i stor grad inviterer til endringsarbeid knyttet til egne holdninger og verdier, og i mindre grad fokuserer på tradisjonell "ytre læring".  Jeg har etter denne erfaringen tenkt at jeg i framtiden vil tematisere dette i nye grupper.” 

ETTERORD
 

Denne utdanningen skal bidra til at studentene finner sin form for å delta i åpne og åpnende samtaler. 
Dvs. samtaler der det som sies kan blir hørt av alle de som er berørt av det det snakkes om. 
Det en ikke kan si høyt må en lære å holde for seg selv.
I slike samtaler anser vi at det er viktigere å lytte til andre enn å snakke selv. Det har studentene, 
ut fra hva de selv sier, forstått. Forhåpentligvis lever de også opp til det.
Ut fra hva de selv sier synes det som at de hun funnet sin egen form, og ikke noen generell 'metode'.
 

En stor styrke i denne utdanningen er arbeidet i de lokale gruppene, uten veileder til stede. 
Der utvikles evnen til å samarbeide, og der utvikles solidaritetsfølelsen. 
Det at så mange som har kontakt i det daglige arbeid får sjansen til å gjennomgå den samme
utdanningen i samme gruppe, styrker samholdet i det daglige arbeid. Det har f.eks. vist seg i 
Gällivare området og i akutt teamet ved det distriktspsykiatriske sentret for Tromsø og Karlsøy.
 

De sør amerikanske veilederne, som har lang erfaring med utdanning, sier at de 
nåværende studentene er ulike de studentene de har hatt før; de er mer selvstendige og mer aktive. Det har vært overraskende for disse veilederne hvor viktig det har vært at studentene har arbeidet  alene i gruppene uten veilederne.
 

Utdanningen har selvfølgelig enda flere mange detaljer som ikke kunne være med i dette kapitlet. Om noen ønsker mer om detaljene, kan de henvende seg til annen forfatteren, 

e-adr: torbjorg.guttormsen@hitos.no  

